מכבי חיפה והפועל תל אביב רצות בפסגת ליגת העל לנוער והיום (שבת) הן נפגשו לקרב ראש בראש מרתק שהסתיים לו ב-1:1. הסטטוס קוו בין שתי הקבוצות נשמר כשהירוקים נמצאים במקום הראשון עם 16 נקודות והאדומים עם שתי נקודות פחות.
עד למשחק הזה, מכבי חיפה הייתה מושלמת ולא ספגה ולו שער אחד בחמשת המחזורים הראשונים של העונה. מול יריבה נחושה ומסוכנת וכשהנשיא יעקב שחר צופה ביציע, הירוקים התקשו ונקלעו לפיגור כבר אחרי עשר דקות מפנדל מדויק של שי אייזן אחרי הכשלה ברחבה על משה סבן.
בניגוד לעונה שעברה הרעה, למכבי חיפה הצעירה יש הרבה יותר אופי. מוליכת הטבלה ענתה שבע דקות אחרי ספיגת השער כשלירוי גבאי ניצל טעות של עידו שרון וכבש מקרוב. במחצית השניה, היא שלטה ללא עוררין, אבל זה לא הספיק כדי להשלים מהפך.
במשחק מסקרן נוסף, מכבי תל אביב השיגה את ניצחונה השני בלבד העונה - 0:1 על בית"ר ירושלים. הצהובים היו עדיפים ובדקה ה-80 מצאו את השער המיוחל כשבעיטה חופשית של שי בלחסן הגיעה לראש של איתי בן חמו ופנימה.